
	Παρουσίαση 

του μυθιστορηματικού διηγήματος

της Μαρίας Α. Στυλιανού

Για μια χούφτα ευτυχισμένες μέρες

στο Σπίτι της Κύπρου

Την Πέμπτη 23 Ιουνίου 2022, στις 19:00, θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση του μυθιστορηματικού διηγήματος της Μαρίας Α. Στυλιανού, με τίτλο «Για μια χούφτα ευτυχισμένες μέρες».
Για το βιβλίο θα μιλήσουν, η Αναπληρώτρια Καθηγήτρια Ψυχολογίας του Ευρωπαϊκού Πανεπιστημίου Κύπρου, κ. Ελεονώρα Παπαλεοντίου-Λουκά και η συγγραφέας.

«Το διήγημα είναι βασισμένο στην αληθινή ιστορία μιας νέας γυναίκας, της τρυφερής αλλά επαναστατικής Άννας, από τη Βαλτική, την οποία γνώρισε η ίδια η συγγραφέας διά ζώσης σε μια δεδομένη χρονική συγκυρία. Το έργο διαπραγματεύεται διαχρονικά και σύγχρονα θέματα, όπως η υπαρξιακή αναζήτηση του κάθε ανθρώπου για ουσιαστικό νόημα ζωής, η ψυχική υγεία και η διαχείρισή της, ο ανεκπλήρωτος αλλά αμοιβαίος έρωτας, τα ανθρώπινα λάθη και πάθη που είναι η κοινή συνισταμένη όλων (και άρα η αμοιβαία συμπάθεια μεταξύ μας είναι το ζητούμενο), ενώ στέλνει αντιπολεμικά μηνύματα τόσο επίκαιρα για την ταραχώδη εποχή μας. Όλα αυτά θα τα δούμε να νοηματοδοτούνται και να λαμβάνουν το δικό τους φως, περιδιαβαίνοντας την ίδια τη ματωμένη διαδρομή ζωής της νεαρής Άννας για να συναντήσει την πολυπόθητη ευτυχία της, καθώς θα έχουμε ως συνοδοιπόρο σε κάθε βήμα αυτής της διαδρομής την απαλή σαν χάδι αφήγηση της συγγραφέως». 

Η Μαρία Α. Στυλιανού γεννήθηκε στη Λευκωσία, της Κύπρου. Είναι Κοινωνιολόγος με ειδίκευση στις Σπουδές Φύλου από τα Πανεπιστήμια Κύπρου και Όσλο (Νορβηγίας). Ασχολείται με τη συγγραφή και την ποίηση και άλλα είδη Καλών Τεχνών από πολύ νεαρή ηλικία. Δείγμα από τα λυρικά ποίηματά της δημοσιεύτηκαν στον ιστοχώρο e-poema.eu και στο περιοδικό Στέπα - Επιθεώρηση για τον Ρωσικό Πολιτισμό, Αθήνα, Ελλάδα. Η πρώτη της ποιητική συλλογή Η ευτυχία μου έχει το όνομά σου (Εκδόσεις «Εν Τύποις», Δεκέμβριος 2020) είναι εμπνευσμένη από την προσωπική ζωή και το έργο της μεγαλύτερης Ρωσίδας ποιήτριας του περασμένου αιώνα μας. Το μυθιστορηματικό διήγημα «Για μια χούφτα ευτυχισμένες μέρες» κυκλοφορεί από τις Εκδόσεις Αρμίδα, σε δεύτερη αναθεωρημένη έκδοση (Μάρτιος 2022).

Η εκδήλωση, που πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας, θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://diavlos.grnet.gr/room/1607?eventid=12174
__________________________

Η είσοδος στην εκδήλωση επιτρέπεται σύμφωνα με τα ισχύοντα υγειονομικά πρωτόκολλα.

